KIRJALLINEN KYSYMYS E-4127/00

esittäjä(t): Cristiana Muscardini (UEN) komissiolle

(11. tammikuuta 2001)

Aihe: Tiettyjen vuoristoalueiden kilpailukyvyn palauttaminen

Euroopan yhteisön perustamissopimuksen 88 artiklan 3 kohdassa määrätään, että komissiolle on annettava tieto tuen myöntämistä tai muuttamista koskevasta suunnitelmasta niin ajoissa, että se voi esittää

huomautuksensa. Kysymys on itse asiassa sen tarkistamisesta, soveltuuko jokin hanke yhteismarkkinoille 87 artiklan mukaan. Kyseisen artiklan 3 kohdan c alakohdassa todetaan, että yhteismarkkinoille soveltuvana voidaan pitää tukea tietyn taloudellisen toiminnan tai talousalueen kehityksen edistämiseen, jos tuki ei muuta kaupankäynnin edellytyksiä yhteisen edun kanssa ristiriitaisella tavalla. Tapauksissa, joissa tietyille vuoristoalueille myönnetään majoitusjärjestelmän tukemiseksi tai hissilaitteiden uudistamiseksi tukia, joiden määrä on huomattavasti Amsterdamin sopimuksessa määrättyä suurempi (7080 %), on ilmeistä, että kaupankäynnin edellytykset (matkailupalvelujen tarjonnan osalta) vääristyvät muihin vuoristoalueisiin nähden, joilla tuet vaihtelevat suuryritysten saamasta 7,5 %:sta pk-yritysten saamaan 15 %:iin. Edellytysten vääristyminen heikentää huomattavasti valtiontukia koskevia sääntöjä noudattavien alueiden kilpailukykyä niihin alueisiin nähden, jotka mahdollisesti eivät noudata niitä.

Onko komissiolla tiedossaan vastaavia tilanteita, ja mitä mieltä se on asiasta? Katsooko komissio, että tukia koskevia perustamissopimusten määräyksiä noudattavat alueet ovat menettäneet kilpailukykyään ja ovat joutuneet epäedullisempaan kilpailuasemaan niihin alueisiin nähden, jotka ovat saaneet määrättyä suurempia ja laittomia tukia? Mitä toimenpiteitä se tässä tapauksessa ehdottaa asianmukaisen kilpailun palauttamiseksi ja mitä aloitteita se aikoo edistää epäedulliseen asemaan joutuneiden alueiden kilpailukyvyn palauttamiseksi?

Mario Montin komission puolesta antama vastaus

(6. maaliskuuta 2001)

Komissio tutkii parhaillaan useita valituksia, jotka koskevat hissilaitteita valmistaville yrityksille myönnettyjä valtiontukia. Esimerkkinä voidaan mainita Bolzanon maakunnalle myönnetyistä valtiontuista tehty valitus, joka johti siihen, että 4. elokuuta 2000 aloitettiin EY:n perustamissopimuksen 88 artiklan 2 kohdan (ent. 93 artikla)(1) mukainen menettely.

Komissio ei ole tietoinen muista majoitustoimintaan tai hissilaitteille myönnetyistä tuista, jotka eivät olisi yhteisön valtiontuista antamien sääntöjen mukaisia.

Komissio olisi kuitenkin kiitollinen, jos arvoisa parlamentin jäsen voisi toimittaa komissiolle kaikki tiedot, joiden perusteella komissio voi pyytää yhdeltä tai useammalta jäsenvaltiolta lisätietoja Euroopan yhteisön perustamissopimuksen 88 artiklan soveltamista koskevista yksityiskohtaisista säännöistä 22 päivänä maaliskuuta 1999 annetun neuvoston asetuksen (EY) N:o 659/1999 III luvun (sääntöjenvastaista tukea koskeva menettely) mukaisesti(2).

Valtiontukiin sovellettavissa yhteisön säännöissä säädetään yksityiskohtaisesti tukien enimmäismääristä. Valtion aluetukien enimmäismäärät vaihtelevat sen mukaan, saavatko alueet tukea 87 artiklan (ent. 92 artikla) 3 kohdan a alakohdan vai c alakohdan nojalla ja katsotaanko alue tavalliseksi, kaikkein syrjäisimpiin alueisiin kuuluvaksi tai harvaanasutuksi (ks. valtion aluetukia koskevat suuntaviivat). Pienyritykset saavat tukea enintään 15 prosenttia ja keskisuuret yritykset 7,5 prosenttia. Näitä sääntöjä noudattamalla varmistetaan eri alueilla toimivien yritysten keskinäisen kilpailukyvyn säilyminen.

Jos komissio toteaa, että valtiontuet ovat ristiriidassa EY:n perustamissopimuksen kanssa tai laittomia tai että valtiontukien enimmäismääriä ei ole noudatettu, komissio voi päättää, että jäsenvaltion on toteutettava kaikki tarvittavat toimenpiteet myönnetyn tuen palauttamiseksi, jotta kilpailuolosuhteet saataisiin palautettua ennalleen.

(1) EYVL C 27, 27.1.2001.

(2) EYVL L 83, 27.3.1999.